CELEX: 52018PC0126
Language: da
Date: 2018-03-14
Title: Forslag til RÅDETS GENNEMFØRELSESAFGØRELSE om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 14.3.2018
            COM(2018) 126 final
            Forslag til
            RÅDETS GENNEMFØRELSESAFGØRELSE
            om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
               
         
         
            
               
            
               BEGRUNDELSE
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                     1
                   (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
               
            
            
               Ved brev registreret i Kommissionen den 13. juli 2017 anmodede Ungarn om tilladelse til at indføre en foranstaltning, der fraviger artikel 193 i momsdirektivet. I overensstemmelse med artikel 395, stk. 2, i momsdirektivet underrettede Kommissionen ved brev af 15. januar 2018 de øvrige medlemsstater om Ungarns anmodning. Ved brev af 16. januar 2018 meddelte Kommissionen Ungarn, at den rådede over alle de oplysninger, som den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  I henhold til momsdirektivets artikel 199, stk. 1, litra g), kan medlemsstaterne fastsætte, at den afgiftspligtige person i forbindelse med levering af fast ejendom, der bliver solgt af domsskyldneren som led i en tvangsauktion, er modtageren (herefter "ordningen for omvendt betalingspligt"). Ungarn ønsker at udvide anvendelsen af omvendt betalingspligt til at omfatte levering af virksomhedens investeringsgoder og levering af varer eller tjenesteydelser med en markedsværdi på mere end 100 000 HUF (ca. 320 EUR), hvis den afgiftspligtige person, som leverer disse, er under likvidation eller genstand for en anden procedure, hvorved det fastslås, at denne er insolvent. 
               
               
                  Ifølge Ungarn omfatter investeringsgoder typisk værktøjer, maskiner og genstande af høj værdi, og der foretages et stort antal transaktioner, som overstiger tærskelværdien på 100 000 HUF, af insolvente afgiftspligtige personer. Det lykkes sjældent kurator at betale den skyldige moms, eftersom dette beløb skal anvendes til at afvikle tidligere fordringer. Samtidig kan køber, der er en afgiftspligtig person med fradragsret, stadig fradrage den påløbne moms, hvilket har negativ virkning for budgettet og i bund og grund finansierer likvidationen. Ungarn har også registreret tilfælde af svig, hvorved virksomheder, der er under likvidation, har udstedt falske fakturaer til aktive virksomheder og dermed reduceret deres skyldige skat betydeligt, uden garanti for at udstederen ville betale den skyldige moms. 
               
               
                  Ungarn anfører derfor, at der er et reelt behov for at beskytte momsindtægterne og budgetmæssige interesser i lyset af det antal afgiftspligtige personer, der har økonomiske vanskeligheder og samtidig foretager ovennævnte leveringer. Ifølge Ungarn er ordningen med omvendt betalingspligt et effektivt middel til at nå dette mål. Den insolvente afgiftspligtige person ville ikke skulle svare moms, kunden straffes ikke, og det undgås, at statskassen mister indtægter.
               
            
            
               Det foreslås at tillade fravigelsen indtil den 31. december 2021. 
            
            
               Såfremt Ungarn påtænker en forlængelse af fravigelsesforanstaltningen efter 2021, bør der sammen med anmodningen om forlængelse indgives en rapport med en bedømmelse af foranstaltningen til Kommissionen senest den 31. december 2020. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 395 i momsdirektivet.
            
            
               •Nærhedsprincippet (for områder, der ikke er omfattet af enekompetence) 
            
            
               I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse. 
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet af følgende grunde:
               
               
                  Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse.
               
            
         
         
            
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen og bekæmpe momsunddragelse. Den går ikke videre, end hvad der er nødvendigt for at nå disse mål. 
               
            
            
               •Valg af retsakt
            
            
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse hertil. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Ungarn og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               Forslaget til gennemførelsesafgørelse har til formål at beskytte momsindtægterne og budgetmæssige interesser i tilfælde af, at virksomheder, der er genstand for en insolvensprocedure, foretager levering af investeringsgoder eller levering af varer og tjenesteydelser med en markedsværdi på mere end 100 000 HUF. Ifølge Ungarn vil anvendelsen af ordningen for omvendt betalingspligt på denne type transaktioner forenkle momsopkrævningen og forhindre momssvig. Det vil også begrænse statskassens tab af indtægter og resultere i yderligere indtjening på ca. 4-5 mia. HUF (ca. 13-14 mio. EUR) om året. Fravigelsesforanstaltningen vil derfor potentielt have en positiv indvirkning. 
            
            
               På grund af fravigelsens snævre anvendelsesområde og dens begrænsede tidsmæssige anvendelse vil konsekvenserne under alle omstændigheder være begrænsede.
            
            
               4.VIRKNINGER FOR BUDGETTET
            
            
               
                  Forslaget har ingen negative virkninger for EU-budgettet.
               
            
            
               5.ANDRE FORHOLD
            
            
               Forslaget indeholder en udløbsklausul, der er fastsat til den 31. december 2021.
            
            
               Forslag til
            
            
               RÅDETS GENNEMFØRELSESAFGØRELSE
            
            
               om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
         
         
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  2
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved artikel 193 i direktiv 2006/112/EF fastsættes det, at det som hovedregel påhviler den afgiftspligtige person, som foretager en levering af varer eller ydelser, at betale merværdiafgiften (momsen) til afgiftsmyndighederne.
            
            
               (2)Ved brev registreret i Kommissionen den 13. juli 2017 anmodede Ungarn om tilladelse til at indføre en særlig foranstaltning, der fraviger artikel 193 i direktiv 2006/112/EF, for så vidt angår den momsbetalingspligtige person i forbindelse med visse leveringer, som foretages af afgiftspligtige personer, der er under likvidation eller er genstand for en anden procedure, hvorved det fastslås, at denne er insolvent. 
            
            
               (3)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 15. januar 2018 de øvrige medlemsstater om Ungarns anmodning. Ved brev af 16. januar 2018 meddelte Kommissionen Ungarn, at den rådede over alle nødvendige oplysninger for at kunne behandle anmodningen. 
            
            
               (4)Ungarn anfører, at afgiftspligtige personer, der er under likvidation eller genstand for en insolvensprocedure, ofte ikke betaler den moms, de skylder skattemyndighederne. Samtidig kan køber, der er en afgiftspligtig person med fradragsret, stadig fradrage den påløbne moms, hvilket har negativ virkning for budgettet og finansierer likvidationen. Ungarn har også registreret tilfælde af svig, hvorved virksomheder, der er under likvidation, har udstedt falske fakturaer til aktive virksomheder og dermed reduceret deres skyldige skat betydeligt, uden garanti for at udstederen ville betale den skyldige moms. 
            
            
               (5)I henhold til artikel 199, stk. 1, litra g), i direktiv 2006/112/EF kan medlemsstaterne fastsætte, at modtageren er den afgiftspligtige person i forbindelse med levering af fast ejendom, der bliver solgt af domsskyldneren som led i en tvangsauktion (herefter "ordningen for omvendt betalingspligt"). For at forhindre at statskassen går glip af indtægter, anmoder Ungarn om tilladelse til at fravige artikel 193 i direktiv 2006/112/EF med henblik på at indføre ordningen for omvendt betalingspligt for andre leveringer, der foretages af afgiftspligtige personer, der er genstand for en insolvensprocedure, navnlig levering af investeringsgoder og levering af varer og tjenesteydelser med en markedsværdi på mere end 100 000 HUF. 
            
            
               (6)Ifølge oplysningerne fra Ungarn vil udpegelsen af modtageren som den afgiftspligtige person i forbindelse med betaling af moms i denne type sager forenkle momsopkrævningen og forhindre visse former for momssvig. Ungarn mener også, at fravigelsesforanstaltningen vil begrænse statskassens tab af indtægter og resultere i yderligere indtjening. 
            
            
               (7)Fravigelsen bør være tidsbegrænset. 
            
            
               (8)I betragtning af fravigelsens anvendelsesområde, og fordi den er ny, er det vigtigt at evaluere dens virkning. Hvis Ungarn således påtænker en forlængelse af fravigelsesforanstaltningen efter 2021, bør der sammen med anmodningen om forlængelse indgives en rapport med en bedømmelse af foranstaltningen til Kommissionen senest den 31. december 2020. 
            
            
               (9)Fravigelsen får ingen negativ indvirkning på Unionens egne indtægter fra moms —
            
            
               VEDTAGET DENNE AFGØRELSE: 
            
            
               Artikel 1
            
            
               Som en undtagelse fra artikel 193 i direktiv 2006/112/EF gives Ungarn tilladelse til at bestemme, at den momsbetalingspligtige person er den afgiftspligtige person, som modtager levering af følgende:
            
            
               1) investeringsgoder, der leveres af en afgiftspligtig person, der er under likvidation eller genstand for en anden procedure, hvorved det fastslås, at denne er insolvent 
            
            
               2) varer eller tjenesteydelser med en markedsværdi på mere end 100 000 HUF på leveringstidspunktet, der leveres af en afgiftspligtig person, der er under likvidation eller genstand for en anden procedure, hvorved det fastslås, at denne er insolvent. 
            
            
               Artikel 2
            
            
               Denne afgørelse får virkning på dagen for meddelelsen.
            
            
               Denne afgørelse udløber den 31. december 2021.
            
         
         
            
               Artikel 3
            
            
               Denne afgørelse er rettet til Ungarn.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        EUT L 347 af 11.12.2006, s. 1.